ธปท.เผยยอดใช้เงินอิเล็กทรอนิกส์พุ่ง
ธปท.เผยมูลค่าการใช้เงินอิเล็กทรอนิกส์ทั่วประเทศเดือน ม.ค.ปีนี้มีมูลค่า 6,394 ล้านบาท เพิ่มขึ้นจากปีก่อน 33.3%
8 เม.ย. 2559

ธปท.เผยมูลค่าการใช้เงินอิเล็กทรอนิกส์ทั่วประเทศเดือน ม.ค.ปีนี้มีมูลค่า 6,394 ล้านบาท เพิ่มขึ้นจากปีก่อน 33.3%
ธนาคารแห่งประเทศไทย (ธปท.) รายงานการชำระเงินอิเล็กทรอนิกส์ (e-Money) ในระบบการเงินทั่วประเทศ ณ เดือน ม.ค.ที่ผ่านมา ว่า ทั้งระบบมีมูลค่าการใช้จ่ายเงินอิเล็กทรอนิกส์รวมทั้งสิ้น 6,394 ล้านบาท เพิ่มขึ้นจากระยะเดียวกันปีก่อน 1,597 ล้านบาท หรือ 33.30% แบ่งเป็นผู้ให้บริการที่เป็นสถาบันการเงิน 511 ล้านบาท เพิ่มขึ้น 263 ล้านบาท หรือ 106.33% และผู้ให้บริการที่มิใช่สถาบันการเงิน (นันแบงก์) 5,885 ล้านบาท เพิ่มขึ้น 1,336 หรือ 29.39%
ด้านมูลค่าการเติมเงินทั้งระบบรวม 4,886 ล้านบาท เพิ่มขึ้น 145 ล้านบาท หรือ 3.08% โดยในส่วนของผู้ให้บริการที่เป็นสถาบันการเงิน 509 ล้านบาท เพิ่มขึ้น 238 ล้านบาท หรือ 87.85% และนันแบงก์ 4,377 ล้านบาท ลดลงเล็กน้อย 92 ล้านบาท หรือ 2.07%
ทั้งนี้ ทั้งระบบมีจำนวนบัญชีเงินอิเล็กทรอนิกส์รวมทั้งสิ้น 31.51 ล้านบัญชี เพิ่มขึ้น 4.58 ล้านบัญชี หรือ 17% โดยเป็นของสถาบันการเงิน 1.84 ล้านบัญชี และนันแบงก์อีก 29.67 ล้านบาท อย่างไรก็ดีการเพิ่มขึ้นของการใช้เงินอิเล็กทรอนิกส์ในการชำระค่าสินค้าและบริการ รวมถึงการใช้จ่ายในประเทศไทยแม้จะเพิ่มขึ้นมาอย่างต่อเนื่องตามความนิยมและความสะดวกของการให้บริการ แต่มูลค่าการใช้ก็ยังถือว่ามีสัดส่วนที่น้อยเมื่อเทียบกับการชำระเงินในช่องทางอื่นๆ
นางนิศารัตน์ ไตรรัตน์วรกุล ผู้อำนวยการอาวุโส ฝ่ายนโยบายระบบการชำระเงิน ธปท. กล่าวว่า ถึงปัจจุบันสัดส่วนของมูลค่าอี-มันนี่จะยังไม่สูงเมื่อเทียบกับมูลค่าการชำระเงินช่องทางอื่นๆ แต่ในระยะต่อไปเมื่อแผนพัฒนาโครงสร้างพื้นฐานระบบการชำระเงินแบบอิเล็กทรอนิกส์แห่งชาติ (เนชั่นแนล อี-เพย์เมนต์) ตามนโยบายของรัฐบาลเริ่มบังคับใช้อย่างเป็นระบบ
นอกจากนี้ การชำระเงินแบบเลขใดก็ได้ หรือ Any ID ซึ่งเตรียมจะเปิดให้มีการลงทะเบียนผ่านเบอร์โทรศัพท์มือถือ หรือบัตรประชาชน ผูกกับหมายเลขบัญชีประมาณเดือน ก.ค.ปีนี้แล้ว จะยิ่งทำให้มูลค่าการเติมเงินในบัตร การหักจ่ายเงินผ่านบัตร ทำได้ง่ายขึ้นสะดวกขึ้นและมีผลให้อี-มันนี่มีมูลค่าเพิ่มมากขึ้นโดยปริยายอยู่แล้ว นอกจากนี้เนชั่นแนล อี-เพย์เมนต์ ระยะที่ 2 ที่จะมีการติดตั้งเครื่องรับบัตร (อีซีดี) ก็ยิ่งจะทำให้มูลค่าอี-มันนี่เพิ่มขึ้นไปอีก ลดการใช้เงินสดลงด้วย